送趙良弼知廣安軍
作者：馮山
朝代：宋

paragraphs: 巴黔萬山横楚封，洞庭碧海蛟龍宫。
潛靈蓄秀天疏通，楚人自古多材雄。
江陵故都當其胸，人物蕭爽馳英風。
良弼崛起聲其中，宏偉渾厚如山東。
才思婉娩春華融，論議慷慨無約豐。
高步壯領轅不容，徊翔盤紆巫與嵩。
拏舟向蜀沿涪潼，嘉陵一曲城古充。
鷹隼倒臂寧久籠，南榮霹靂醒愚聾。
歸来破裳未及縫，籍才檄起如旋篷。
瞿唐故交復相從，始適抱子今皆翁。
天真逍遙飲量洪，世事歷遍詩尤工。
有時語酣笑未終，環顧四坐皆虚空。
寒飈戚戚凌疏桐，去路山遠秋溟濛。
臨老合散情易攻，豈免淚下如兒童。
髖髀始見斤斧功，鵷鸞一息荆棘叢。
廣安地卑跼飛冲，席恐未暖行匆匆。
平時物理相磨礲，郡樂不在卑與崇。
唱酬自可輕開忠，無事日夕翻郵筒。